Ny mobilspiller lover mere smartphone for pengene

Samsung, Apple, Xiaomi, Nothing og OnePlus får nu endnu en konkurrent på de danske butikshylder. realme rykker officielt ind i Danmark med fem smartphones, der spænder fra en billig budgetmodel til en decideret topmodel med Snapdragon 8 Elite Gen 5, Ricoh-kamera og en pris på op til 8.999 kroner. Telefonerne sælges hos Proshop, Bilka, Føtex og Power.

Dermed bliver realme ikke bare endnu et ukendt kinesisk mobilnavn på nettet. Mærket får fra start adgang til nogle af de største danske salgskanaler – og det kan gøre det langt mere relevant for almindelige forbrugere, der vil have meget mobil for pengene uden at importere eller købe fra grå markedskanaler.

realme blev grundlagt i 2018 og voksede hurtigt internationalt. Counterpoint Research beskrev blandt andet realme som Europas hurtigst voksende smartphonemærke i 2021, hvor GT- og Number-serierne var med til at løfte brandet markant.

Topmodel med “flagship killer”-ambitioner

Den mest opsigtsvækkende model er realme GT 8 Pro. Den får Snapdragon 8 Elite Gen 5, Hyper Vision+ AI-chip, et 200 megapixel telekamera og et kamera udviklet i samarbejde med Ricoh GR. realme fremhæver selv telefonen som en performance- og kameramobil, og de officielle specifikationer peger på en model, der går direkte efter de dyrere Android-flagskibe.

Prisen starter dog også højt. GT 8 Pro koster 7.499 kroner med 12 GB RAM og 256 GB lagerplads, mens udgaven med 16 GB RAM og 512 GB lagerplads koster 8.999 kroner. Det placerer den ikke som en billig telefon, men som et alternativ til de dyreste modeller fra Samsung, Google, OnePlus og Xiaomi.

Mellemklassen er den vigtigste kampplads

For de fleste danskere bliver realme 16-serien nok mere interessant. realme 16 Pro+ koster fra 4.499 kroner og kommer med Snapdragon 7 Gen 4, 200 megapixel hovedkamera med optisk billedstabilisering og et 50 megapixel periskop-telekamera med 3,5x optisk zoom.

realme 16 Pro starter ved 3.799 kroner og byder blandt andet på 144Hz AMOLED-skærm, op til 6.500 nits lysstyrke, 200 megapixel hovedkamera og IP69-certificering. Det er den type specifikationer, der normalt bruges til at få mellemklassemobiler til at lyde langt dyrere, end de er.

Den almindelige realme 16 koster 3.399 kroner og har 50 megapixel frontkamera, dual-view video og et 6.550 mAh batteri med 45 watt opladning.

Billig model med stort batteri

I den billige ende lander realme C100. Den koster 1.999 kroner med 128 GB lagerplads og 2.199 kroner med 256 GB. Her er fokus ikke rå ydelse, men holdbarhed og batteritid. Telefonen har MIL-STD-810H-certificering, 6.600 mAh batteri og ifølge realme op til tre dages brug på en opladning.

Det gør den til et oplagt bud på en mobil til børn, ældre, arbejde eller bare alle, der hellere vil have lang batteritid end glas, glitter og AI-features i topklasse.

OnePlus-familien spøger i baggrunden

realme lægger selv vægt på forbindelsen til OnePlus-familien.

– realme tilbyder høj ydeevne til et fremragende forhold mellem pris og kvalitet, så produkterne appellerer til dem, der er interesserede i teknologi og villige til at prøve nye ting. realme kommer fra samme smartphone-familie som OnePlus, så brugeroplevelsen mellem de to brands minder meget om hinanden, siger Kenneth Korshøj Woller Rosenqvist, Sales Director for realme Danmark.

Det er en klog sammenligning. OnePlus startede netop som mærket for dem, der ville have flagskibsfølelse uden flagskibspris. I dag er OnePlus rykket højere op i markedet, og realme forsøger tydeligvis at overtage noget af den plads. Spørgsmålet er, om danske mobilkøbere er klar til endnu et kinesisk Android-mærke. Svaret afhænger af priserne i praksis – og hvor hurtigt realme kan overbevise danskerne om, at mærket ikke bare ser stærkt ud på papiret.

Ny mobilspiller lover mere smartphone for pengene